Imtella' Marzu 28, 2021 Raġel ta' 22 sena mill-Ghana nżamm arrestat wara li wieġeb mhux ħati għall-akkużi li żamm tfajla ta' 16-il sena kontra l-volontà tagħha f'residenza fil-Marsa. Huwa kien akkużat ukoll b'pussess u traffikar ta' droga u li kkawża ġrieħi fuq żewġ Pulizija waqt li kien qed jiġi arrestat. Fi stqarrija, il-Pulizija qalet li nhar il-Ħamis li għadda, il-Pulizija mid-Distrett tal-Ħamrun irċevew informazzjoni li tfajla ta' 16-il sena x'aktarx kienet qed tinżamm kontra l-volontà tagħha ġewwa residenza fil-Marsa. Minnufih uffiċjali li kienu ronda fl-akwati marru fuq il-post indikat u daħlu fir-residenza, fejn fuq il-bejt tad-dar sabu tfajla li qalet li kienet qed tinżamm milli tħalli r-residenza mir-raġel mill-Ghana, li hi identifikat mal-Pulizija. Ir-raġel indikat u 3 persuni oħra li nstabu fir-residenza ġew arrestati mill-Pulizija għal iżjed stħarriġ. It-tfajla li ma sofriet l-ebda ġrieħi, ittieħdet l-għassa wkoll biex tgħin f'aktar stħarriġ. Minn tfittxija li saret fil-post, il-Pulizija sabet droga allegatament kannabis u droga sintetika, flimkien ma' oġġetti relatati mat-traffikar tal-istess sustanzi. Il-Maġistrat tal-Għassa Joe Mifsud kien infurmat bil-każ u ħatar inkjesta, filwaqt li l-investigazzjonijiet tal-Pulizija tmexxew mid-Distrett tal-Ħamrun bl-assistenza tas-Sezzjoni ta' Kontra d-Droga.